**Επίσκεψη σε θερμοκήπιο υδροπονικής καλλιέργειας.**

Τον Οκτώβριο του 2017 πραγματοποιήσαμε επίσκεψη στο θερμοκήπιο Σβιντερίκου στο Καντρί (Αλυκές Καλλονής), μαζί με το 2ο Νηπιαγωγείο και το Ειδικό Νηπιαγωγείο ,όπου παρακολουθήσαμε την πορεία και την εξέλιξη τόσο μιας νέας υδροπονικής καλλιέργειας ντομάτας όσο και μιας συμβατικής καλλιέργειας σέλινου. Ο κ.Δημήτρης Σβιντερίκος μας ξενάγησε και μας μίλησε για την νέα μέθοδο καλλιέργειας φυτών χωρίς χώμα και μας ανέπτυξε τα οφέλη της για τον άνθρωπο και το περιβάλλον. Απαιτείται πολύς χρόνος και κόπος για να πετύχει μια τέτοια καλλιέργεια ,θεωρείται όμως καλλιέργεια του μέλλοντος ,αν και έχει τις ρίζες της βαθιά μέσα στους αιώνες ,στους μακρινούς κρεμαστούς κήπους της Βαβυλώνας...  
   Φεύγοντας πολύ εντυπωσιασμένοι από την αξιόλογη και φιλόδοξη αυτή προσπάθεια ,χαρίσαμε ένα λουλουδοβιβλίο στον κ.Σβιντερίκο,ο οποίος μας κάλεσε να δούμε σε έναν μήνα περίπου την εξέλιξη των φυτών και την ωρίμανση των καρπών αργότερα.  Τον ευχαριστούμε πολύ!

**ΣΥΝΕΝΤΕΥΞΗ**

(Δ: Δημοσιογράφος+ όνομα παιδιού Κ: καλλιεργητής, ιδιοκτήτης θερμοκηπίου)

Δ. (Γιώργος): Τι είναι το θερμοκήπιο;

Κ:Το θερμοκήπιο είναι ένας χώρος σκεπασμένος με ειδικό υλικό όπου καλλιεργούνται φυτά όλες τις εποχές.

Δ. (Μαρία):Τι φυτά είναι αυτά;

Κ:Εδώ έχουμε ντομάτες και στο άλλο θερμοκήπιο σέλινα.

Δ.(Μανώλης):Εδώ δεν έχει χώμα. Πού μπαίνει η ρίζα των φυτών;

Κ:Η ρίζα τους βρίσκεται μέσα σε ένα ειδικό υλικό ,που λέγεται πετροβάμβακας και βρίσκεται μέσα σε νερό ,συνέχεια.

Δ.(Έλενα):Από πού έρχεται το νερό;

Κ: Από την βροχή. Το μαζεύουμε σε ειδικές δεξαμενές και μέσα από σωλήνες έρχεται στα φυτά .Μετά πάλι από σωλήνες επιστρέφει στις δεξαμενές ,ανακυκλώνεται δηλαδή.

Δ.(Παναγιώτης):Γιατί είναι καλή αυτή η καλλιέργεια;

Κ:Το χώμα έχει μέσα υπολείμματα από φυτοφάρμακα και λιπάσματα που κάνουν κακό στην υγεία. Σε αυτό το νερό δεν υπάρχουν φυτοφάρμακα. Άρα οι ντομάτες είναι περισσότερο υγιεινές. Επίσης δεν σπαταλάμε νερό με το πότισμα ,γιατί αυτό ανακυκλώνεται .Έτσι κάνουμε οικονομία στο νερό και προστατεύουμε τον πλανήτη. Επίσης το νερό αυτό της βροχής είναι το καλύτερο για τα φυτά.

Δ.(Στρατούλα):Και οι εχθροί της ντομάτας; Πώς τους διώχνετε; Με φάρμακα;

Κ:Οι εχθροί της ντομάτας είναι κάποια έντομα. Δεν τα ψεκάζουμε με φάρμακα. Φέρνουμε ειδικά έντομα από το εξωτερικό, μέσα σε ειδικές συσκευασίες, που είναι «εχθροί» τους και τα τρώνε και έτσι οι ντομάτες μένουν καθαρές.

Δ.(Νίκος): Βλέπουμε μέλισσες να πετάνε. Τι είναι αυτές οι μέλισσες;

Κ: Είναι μέλισσες διαφορετικές από τις άλλες. Λέγονται βομβίνοι και χρησιμοποιούνται για την επικονίαση των φυτών.

Δ.(Ξιν-Γιάο): Τι είναι αυτό;

Κ:Οι μέλισσες πηγαίνουν στα λουλουδάκια του φυτού και παίρνουν τη γύρη. Τη μεταφέρουν και σε άλλα λουλουδάκια και έτσι γίνονται πολλές οι ντομάτες.

Δ.(Γιάννης):Και που ζουν οι μέλισσες;

Κ:Ζουν μέσα σε αυτό το κουτί ,την κυψέλη τους .Πέντε χιλιάδες μέλισσες ζουν μέσα σε αυτό το κουτί!

Δ.(Χάιδω):Πόσα χρόνια την κάνετε αυτή τη δουλειά; Είναι δύσκολη;

Κ:Περίπου πέντε χρόνια ασχολούμαι με αυτή την καλλιέργεια .Ναι ήταν δύσκολο να στηθεί όλο αυτό και αρκετά δαπανηρό ,δηλαδή κόστισε πολλά χρήματα . Αλλά το ήθελα πολύ να το κάνω.

Δ.(Ελπινίκη):Πού θα τις δώσετε τις ντομάτες όταν γίνουν;

Κ:θα τις δώσουμε σε μανάβικα και σούπερ μάρκετ.

Δ.(Ελένη):Καλλιεργείτε και άλλα φυτά με αυτόν τον τρόπο; Και τα σέλινα που θα δούμε είναι μέσα σε νερό;

Κ:Όχι ακόμα, αλλά θα θέλαμε να καλλιεργήσουμε και άλλα φυτά, Τα σέλινα που θα δούμε τα καλλιεργούμε σε χώμα.

Δ.(Ζήσης):Σας αρέσει αυτό που κάνετε;

Κ: Ναι μου αρέσει .

Δημοσιογράφοι :Ευχαριστούμε πολύ!

Καλλιεργητής:Και εγώ σας ευχαριστώ!